Осетинхэр я гъусэу гъуэгу тохьэ
Ростов областым хыхьэ Мартыновскэ районым кIуэну дыгъуасэ ежьащ Урысейм и ДОСААФ-м и къудамэу КъБР-м щыIэм къызэригъэпэща автоколоннэр.
АвтозекIуэр теухуащ Хэку зауэшхуэм и зэманым Ростов зи псэр щызыта 115-нэ шууей дивизэм. Ди лъахэгъухэм гъусэ яхуэхъуащ ДОСААФ-м и къудамэу Осетие Ищхъэрэ — Аланием щыIэри. Нобэ абыхэм къызэхакIухьынущ дивизэм хэта зауэлIхэр щыщIалъхьа щIыпIэхэр, удз гъэгъахэр тралъхьэнущ, дакъикъэкIэ яхуэщыгъуэнущ, Мартыновскэ районым и цIыхубэм яIущIэнущ.
Ди республикэм и лIыкIуэхэм бысым районым хуашащ Ростов областым и бэракъыр, нэгъабэ Iуащхьэмахуэ и щыгум драхьеяуэ щытар.
Фигу къэдгъэкIыжынщи, 1942 гъэм бадзэуэгъуэм и 28-м щыщIэдзауэ шыщхьэIум и 1 хъуху ди щIалэхэр зэуапIэ губгъуэм итащ лIыгъэрэ хахуагъэрэ ягъэлъагъуэу, дивизэм щыщу абы къелар мащIэ дыдэщ.
Мартыновскэ районымрэ Тэрч районымрэ зэкъуэш щIыналъэ хъуахэщ, Большая Мартыновкэ и уэрамитIым ди лIыхъужьхэм я цIэхэр зэрахьэ.
